Ista sunt quæ venerabiles patres nostri abbates hujus monasterii Sancti Benigni de Divione consueverunt et debent facere in suo adventu: Ante omnia jurare, sicuti jurarunt prædecessores vestri olim abbates dicti monasterii, et quæ vos, domine reverende Pater noster, abbas hujus monasterii, similiter in vestro jocundo adventu ante omnia jurare debetis. § Et primo debetis jurare quod vos jura et libertates dicti monasterii vestri custodietis et defendetis pro posse vestro contra omnes, præsertim jus in cuditione monetæ per dominos duces Burgundiæ, et jus competens et alia privilegia et jura eorum competentia. § Item jurabitis ædificia ad dictum monasterium pertinentia pro posse vestro manu tenere, ut puta fabricam ecclesiæ ipsius monasterii cum domibus, furnis, molendinis, terris, vineis et aliis omnibus necessariis in prædictis, et si quæ sint alienata, revocare juxta posse. § Item priores vel officiarios dicti monasterii a suis officiis non removere nisi ex justa et rationabili causa, quæ probata sit per antiquos religiosos dicti monasterii et per priores ad hoc evocatos. § Item nemora de Loschieres, dou Fracois et de la Chome du Fay nullo modo vendere vel alienare aut excidi facere, nisi pro necessitate domorum et ædificiorum ad dictum monasterium spectantium. § Item juridictiones et justitias villarum et terrarum dicto monasterio et ecclesiæ pertinentium bene et fideliter sustinere, defendere et tueri contra omnes. § Item statum administrationis conventus in potu et cibis conservare et eidem caritatem ministrare juxta morem consuetum. § Item non posse vel debere facere vel creare monachum sine consensu totius vestri conventus, nisi in monasterio Sancti Vigoris, et ibidem creatos non fieri monachos hujus monasterii nisi de licentia dicti conventus. § Item non posse creare vel vestire monachum in dicto monasterio nec alibi in aliquo prioratu vel extra nisi de consensu dicti conventus.